รัฐบาลไทย-ข่าวทำเนียบรัฐบาล-“รมว.เฉลิมชัย” สั่งกรมชลประทาน ปล่อยน้ำลงทุ่งบางระกำ 2.65 แสนไร่ ตั้งแต่ 15 มี.ค.นี้
วันจันทร์ที่ 14 มีนาคม 2565
“รมว.เฉลิมชัย” สั่งกรมชลประทาน ปล่อยน้ําลงทุ่งบางระกํา 2.65 แสนไร่ ตั้งแต่ 15 มี.ค.นี้
“รมว.เฉลิมชัย” สั่งกรมชลประทาน ปล่อยน้ําลงทุ่งบางระกํา 2.65 แสนไร่ ตั้งแต่ 15 มี.ค.นี้ ช่วยลดพื้นที่นาข้าวเสียหายจากน้ําหลาก เกษตรกรมีรายได้เสริมจากการประมงภายหลังเก็บเกี่ยวเสร็จ และบรรเทาอุทกภัยในเขตพิษณุโลกและสุโขทัย ตอบโจทย์เกษตรกรผู้ทํานาปีในพื้นที่
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานพิธีเปิดการรับน้ําเข้าระบบส่งน้ํา พื้นที่ลุ่มต่ําบางระกํา ตามแผนการปรับปฏิทินการเพาะปลูกข้าวนาปีให้เร็วขึ้น เพื่อลดผลกระทบผลผลิตข้าวเสียหายในช่วงฤดูน้ําหลาก ณ บริเวณท่อระบายน้ําคลองแยงมุม ต.ท่าช้าง อ.พรหมพิราม จ.พิษณุโลก ว่า กระทรวงเกษตรและสหกรณ์ ร่วมกับจังหวัดพิษณุโลก สุโขทัย อุตรดิตถ์ รวมทั้งหน่วยงานในสังกัดกระทรวงเกษตรและสหกรณ์ องค์กรปกครองส่วนท้องถิ่นที่เกี่ยวข้อง กลุ่มผู้ใช้น้ํา และเกษตรกรในพื้นที่ บูรณาการการบริหารจัดการน้ําในพื้นที่ลุ่มต่ําบางระกําตามโครงการบางระกําโมเดล ในรูปแบบประชารัฐ เพื่อขับเคลื่อนการดําเนินงานเพื่อแก้ไขปัญหาให้กับเกษตรกรในพื้นที่ลุ่มต่ําที่อยู่ระหว่างลุ่มน้ํายมและลุ่มน้ําน่าน ที่ประสบปัญหาอุทกภัยเป็นประจําทุกปี โดยเฉพาะการแก้ไขปัญหาเรื่องการบริหารจัดการน้ําอย่างเป็นระบบ ให้สอดคล้องกับภูมิสังคมและวิถีชีวิตของเกษตรกรในพื้นที่ลุ่มต่ํา
โครงการบางระกําโมเดล เป็นการปรับปฏิทินการเพาะปลูกข้าวนาปีพื้นที่ลุ่มต่ําในเขตชลประทานที่อยู่ระหว่างแม่น้ํายมกับแม่น้ําน่าน ที่เกิดผลกระทบจากอุทกภัยช่วงฤดูน้ําหลากในทุกปี ครอบคลุมพื้นที่ 265,000 ไร่ โดยการบริหารจัดการน้ําในรูปแบบประชารัฐ ที่ประสบความสําเร็จเป็นอย่างดี และได้ดําเนินการมาตั้งแต่ปี 2560 จนถึงปัจจุบัน ปี 2565 โดยการเลื่อนเวลาการเพาะปลูกข้าวฤดูนาปีในพื้นที่ลุ่มต่ําเร็วขึ้น ส่งน้ําให้เกษตรกรทําการเพาะปลูกข้าวนาปีในพื้นที่โครงการ จากเดิมที่เริ่มในเดือนพฤษภาคม มาทําการเพาะปลูกเร็วขึ้นเริ่มเดือนเมษายน เพื่อให้เกษตรกรสามารถเก็บเกี่ยวผลผลิตได้ก่อนฤดูน้ําหลาก ทําให้ประหยัดงบประมาณภาครัฐในการให้ความช่วยเหลือผู้ประสบภัยพิบัติด้านการเกษตร และสามารถใช้พื้นที่นาเก็บเกี่ยวผลผลิต และเป็นพื้นที่รองรับน้ําหลากจากลุ่มน้ํายม ลดผลกระทบจากอุทกภัยทั้งในพื้นที่การเกษตร และพื้นที่ชุมชนเมืองของจังหวัดสุโขทัย ชะลอการระบายน้ําลงสู่ลุ่มแม่น้ําเจ้าพระยา ได้สูงสุด 400 ล้านลูกบาศก์เมตร นอกจากนี้ ยังส่งเสริมให้เกษตรกรมีรายได้เสริมจากผลิตภัณฑ์ข้าว และการทําอาชีพประมง การแปรรูปผลผลิตจากปลา ซึ่งสามารถสร้างรายได้เสริมในช่วงที่รับน้ําเข้าทุ่งได้อีกด้วย
สําหรับการบริหารจัดการน้ําพื้นที่ลุ่มต่ําบางระกํา ในปี 2565 นี้ กระทรวงเกษตรฯ โดยกรมชลประทาน จะเริ่มส่งน้ําจากเขื่อนสิริกิติ์ให้ทุ่งบางระกําพื้นที่ 265,000 ไร่ ตั้งแต่วันที่ 15 มีนาคม 2565 ครอบคลุมพื้นที่ 2 จังหวัด 5 อําเภอ ได้แก่ อ.พรหมพิราม อ.บางระกํา อ.เมือง อ.วัดโบสถ์ จ.พิษณุโลก และ อ.กงไกรลาศ จ.สุโขทัย รวม 21 ตําบล 97 หมู่บ้าน อีกทั้งกระทรวงเกษตรฯ จะนําแนวทางการบริหารจัดการน้ําพื้นที่ลุ่มต่ําบางระกํา ขยายผลสู่พื้นที่ลุ่มต่ําของลุ่มน้ําเจ้าพระยาตอนล่างต่อไปด้วย
นอกจากนี้ กระทรวงเกษตรและสหกรณ์ ยังมีนโยบายในการให้ความช่วยเหลือเกษตรกรในกรณีประสบภัย และโครงการสร้างอาชีพเสริมในช่วงฤดูน้ําหลากให้เกษตรกรในเขตพื้นที่ลุ่มต่ําบางระกํา โดยการบูรณาการหน่วยงานในสังกัดกระทรวงเกษตรฯ ทั้งในด้านประมงและปศุสัตว์ อาทิ การส่งเสริมการปลูกพืชหลังนา การนําปลาและกุ้งมาปล่อย เพื่อเพิ่มปริมาณสัตว์น้ํา ให้เกษตรกรมีรายได้เสริมเพิ่มมากขึ้น รวมถึงส่งเสริมการแปรรูปจากผลผลิตจากข้าวและสัตว์น้ํา เป็นต้น
“ขอขอบคุณทุกหน่วยงานโดยเฉพาะเกษตรกรในพื้นที่ที่ให้ความร่วมมือเป็นอย่างดีในการดําเนินโครงการดังกล่าว ซึ่งที่ผ่านมาได้รับความพึงพอใจและการตอบรับที่ดีจากประชาชนในพื้นที่และเกษตรกรผู้ใช้น้ํา กระทรวงเกษตรฯ มุ่งหวังว่าจะสามารถช่วยบรรเทาปัญหาน้ําท่วมที่เกิดขึ้นซ้ําซาก แก้ปัญหาภัยแล้งในพื้นที่ที่ขาดแคลนน้ํา ตลอดจนสร้างความมั่นคงด้านน้ําให้กับผู้ใช้น้ําได้ทั้งลุ่มน้ํายมและลุ่มน้ําเจ้าพระยา และช่วยยกระดับคุณภาพชีวิตให้เกษตรกรผู้ปลูกข้าวด้วย” ดร.เฉลิมชัย กล่าว